CELEX: 32012D0698
Language: et
Date: 2012-11-13 00:00:00
Title: Nõukogu otsus 2012/698/ÜVJP, 13. november 2012 , ladustamisvõimaluse loomise kohta tsiviilkriisiohje missioonide jaoks

14.11.2012   
            
            
               ET
            
            
               Euroopa Liidu Teataja
            
            
               L 314/25
            
         NÕUKOGU OTSUS 2012/698/ÜVJP,
   13. november 2012,
   ladustamisvõimaluse loomise kohta tsiviilkriisiohje missioonide jaoks
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 26, artikli 42 lõiget 4 ja artikli 43 lõiget 2,
   ning arvestades järgmist:
   
               (1)
            
            
               Nõukogu kiitis 2004. aasta detsembris heaks tsiviilpeaeesmärgi 2008, milles märgiti, et liit peaks olema võimeline tegema otsuse missiooni läbiviimise kohta viie päeva jooksul alates sellest, kui nõukogu on kinnitanud kriisiohje kontseptsiooni, ning et spetsiifilisi ühise julgeoleku- ja kaitsepoliitika (ÜJKP) tsiviilvõimeid peaks olema võimalik rakendada 30 päeva jooksul alates sellest, kui tehakse otsus missiooni läbiviimise kohta.
            
         
               (2)
            
            
               Pärast tsiviilpeaeesmärgi 2008 heakskiitmist andis nõukogu täiendava poliitilise tõuke tsiviilkomponendi kiire lähetamise käsitlemiseks, võttes 2007. aasta novembris vastu tsiviilpeaeesmärgi 2010 ning tehes avalduse võimete tugevdamise kohta, mille Euroopa Ülemkogu kinnitas 2008. aasta detsembris.
            
         
               (3)
            
            
               Selleks et tagada kiire lähetamise võime jätkusuutlikul ja kulutasuval viisil, on vaja luua ladustamisvõimalus tsiviilkriisiohje missioonide vahendite jaoks. Teostatud tasuvusuuring kinnitas, et ladustamisvõimalus on tõhus vahend, millega luuakse võimalus tsiviilkriisiohje missioonide jaoks vajalike materiaalsete vahendite kiireks lähetamiseks.
            
         
               (4)
            
            
               2010. aasta jaanuaris leiti ajutine lahendus tsiviilkriisiohje missioonide jaoks vajalike vahendite ladustamiseks nii, et liigne varustus ladustatakse Bosnias ja Hertsegoviinas läbiviidava Euroopa Liidu politseimissiooni hoonetes. Praegu hoitakse neis hoonetes vahendeid, mis võimaldavad lähetada uuele missioonile 200 isikkoosseisu liiget. Kõnealuse lahenduse ajutise iseloomu tõttu on siiski vaja leida pikemaajaline lahendus.
            
         
               (5)
            
            
               Tsiviilkriisiohje missioonide käsuliini kohaselt peab tsiviiloperatsiooni ülem koostöös komisjoniga suutma tagada tsiviilkriisiohje missioonide kiire lähetamise ja operatiivsete vajaduste täitmise.
            
         
               (6)
            
            
               Seetõttu rõhutas nõukogu oma 17. novembri 2009. aasta järeldustes ÜJKP kohta, et uue ja olemasoleva strateegilise varustuse ladustamise pidev võime on äärmiselt oluline, et tagada varustuse kiire lähetamine uutele ja käimasolevatele missioonidele ning samuti usaldusväärse finantsjuhtimise tagamiseks. Selline ladustamisvõimalus tuleks luua hankemenetluse abil, mille tulemusena sõlmitakse leping komisjoni ja lao käitaja vahel. Komisjon valmistas koostöös Euroopa välisteenistusega ette hankemenetluse jaoks asjakohased volitused,
            
         ON VASTU VÕTNUD JÄRGMISE OTSUSE:
   Artikkel 1
   Eesmärgid
   1.   Selleks et tagada varustuse kiire lähetamine käimasolevatele ja tulevastele tsiviilkriisiohje missioonidele, peaks liit tugevdama oma võimeid, püüdes eelkõige tagada kiire ja pideva juurdepääsu võtmetähtsusega vahenditele.
   2.   Liit võtab sel eesmärgil asjakohaseid meetmeid, et parandada oma käimasolevate ja tulevaste tsiviilkriisiohje missioonide lähetamist ja toimimist, luues selliste missioonide jaoks ladustamisvõimaluse uue ja kasutatud varustuse hoidmiseks.
   Artikkel 2
   Ladustamisvõimaluse loomine
   1.   Artiklis 1 sätestatud eesmärkidel luuakse ladustamisvõimalus. Selle asukohaks saab liikmesriik ning see hakkab toimima kooskõlas lõikes 2 osutatud lepingu ja volitustega.
   2.   Komisjon sõlmib lepingu, milles sätestatakse volitused lao käitaja jaoks, kes valitakse vastavalt kohaldatavale hankemenetlusele ja tihedas koostöös Euroopa välisteenistusega.
   Artikkel 3
   Rakendamine
   1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja („kõrge esindaja”).
   2.   Käesoleva otsuse rakendamise üksikasjaliku korra ja lao volitused lepivad kokku komisjon ja tsiviiloperatsiooni ülem. Selline kord ei piira komisjoni ega tsiviiloperatsiooni ülema rolli tsiviilkriisiohje missioonides. Eelkõige on laole juurdepääs tsiviiloperatsiooni ülemal, et teostada tehnilist ja operatiivset järelevalvet, et tagada tsiviilkriisiohje missioonide kiire lähetamise võime ja nõuetekohane toimimine. Tsiviiloperatsiooni ülem hindab samuti tehnilist sobivust kasutatud vahendite ladustamiseks ja edaspidiseks kasutamiseks ning teavitab vajadusest varusid uuendada ja laoseisu täiendada.
   Artikkel 4
   Rahastamiskord
   1.   Käesoleva otsuse rakendamiseks ette nähtud lähtesumma artikli 2 lõikes 2 osutatud lepingu kehtivuse ajaks on 4 312 234 eurot.
   2.   Kulutusi, mida rahastatakse lõikes 1 osutatud summast, hallatakse vastavalt liidu üldeelarve suhtes kohaldatavatele menetlustele ja eeskirjadele, sealhulgas vastavalt usaldusväärse finantsjuhtimise põhimõttele.
   Artikkel 5
   Aruanne
   1.   Kõrge esindaja esitab nõukogule kaks korda aastas aruande käesoleva otsuse rakendamise kohta.
   2.   Komisjon annab nõukogule teavet lao toimimise rahaliste aspektide kohta.
   Artikkel 6
   Läbivaatamine
   Käesolev otsus vaadatakse läbi enne 2014. aasta lõppu. Läbivaatamise käigus hinnatakse lao kasulikkust, tõhusust ja kulutasuvust võrreldes tsiviilkriisiohje missioonide vahendite haldamiseks mõeldud muude mehhanismidega.
   Artikkel 7
   Jõustumine
   Käesolev otsus jõustub selle vastuvõtmise kuupäeval.
   
      Brüssel, 13. november 2012
      
         
            Nõukogu nimel
         
         
            eesistuja
         
         V. SHIARLY